SKRIFTLIG FORESPØRGSEL E-1527/03

af Erik Meijer (GUE/NGL) til Kommissionen

(6. maj 2003)

Om: Galileo-projektets levedygtighed efter den planlagte overtagelsesdato i 2008 og mulighederne for at fortsætte dette projekt uden støtte fra EU

1. Er et interview med kommissær de Palacio i den italienske avis Il Messaggero gengivet korrekt, ifølge hvilket der er fare for, at Galileo-projektet ikke kan gennemføres med held, hvis EU-medlemsstaternes regeringer og de berørte virksomheder ikke hurtigt bringer deres uoverensstemmelser til ophør?

2. Hvorfor skal navnlig EU-medlemsstaten Spanien begrænse sine interesser for at gøre det muligt for direktionen for Den Europæiske Rumorganistion (ESA) at gennemføre planerne?

3. Hvorfor skal kontrakterne være undertegnet inden sommeren 2003, og hvorfor er ingen yderligere udsættelse mulig efter dette tidspunkt? Sker der efter den planlagte overtagelsesdato i 2008 store ændringer i Galileos konkurrencestilling i forhold til det amerikanske satellitnavigationssystem Global Positioning System (GPS), som allerede nu har erobret en stor del af verdensmarkedet og dermed også det europæiske marked?

4. Overtog to private virksomheder, nemlig den tyske Astrium og den italienske Alenia, i slutningen af marts 2003 initiativet og den faktiske gennemførelse af Galileo-planerne, således at projektet ikke længere henhører under ESA?

5. Hvilke grunde har EU og dens medlemsstater til fortsat at deltage finansielt i et kommercielt projekt, som gennemføres af Astrium og Alenia, og bære risici herfor? Hvad er grunden til at forvente, at dette projekt ikke kan overleve uden støtte?

6. Hvornår vil det blive afgjort, om Galileo-projektet videreføres, og om EU i tilfælde af en videreførelse også fortsat vil bære et finansielt medansvar herfor?

Kilde: Den nederlandske avis Het Financieele Dagblad af 14.4.2003.

Svar afgivet på Kommissionens vegne af Loyola de Palacio

(16. juli 2003)

Medlemsstaterne i Den Europæiske Rumorganisation nåede heldigvis den 27. maj 2003 til enighed om Galileo-projektet. Nu er det bydende nødvendigt, at bygningen af den første satellit kommer i gang så hurtigt som muligt, så de frekvenser, det lykkedes at få afsat på Verdensradiokonferencen i 2000, kan blive taget i brug. For de står ikke længere tilrådighed for Galileo, hvis ikke der udsendes signaler på dem fra en satellit inden udgangen af 2006. Derudover skulle der ikke ske nogen væsentlige ændringer i Galileos stilling i konkurrencen med GPS før 2008.

Galileo-programmet er et stort offentligt europæisk projekt, der gennemføres af EU og Den Europæiske Rumorganisation i fællesskab. Hvis det private konsortium Galileo Industries ønsker det, kan det ligesom andre virksomheder i rumfartssektoren indsende tilbud under de udbudsrunder, der lanceres som led i programmet. Ansvaret for Galileo-programmet, initiativet til det og gennemførelsen af ligger helt igennem hos det offentlige.

Kommissionen er stadig overbevist om, at Galileo-programmet vil blive gennemført, eftersom det har så stor økonomisk, politisk og teknologisk betydning. Det finansieres af EU med 550 mio. EUR i perioden 2002-2005.

Sluttelig vil det ikke være passende for Kommissionens at udtale sig om størrelsen af bidraget fra en medlemsstat i Den Europæiske Rumorganisation.